কিন্তু সময়ের সঙ্গে সঙ্গে আমি যত বড় হয়েছি, আমার বন্ধুদের পরিধি বেড়েছে, সমাজের বিভিন্ন প্রান্ত থেকে আমার বাড়িতে বন্ধুরা এসেছে, মা অত খেয়াল করার ফুরসতই পাননি, কে উচ্চবর্ণ কে নিচু জাত কে মুসলমান। উঠেছে বসেছে এক সাথে খেয়েছে। মা যখন জানতে পেরেছেন একটুও হইচই করেননি। গেল গেল রব তোলেননি। সহজভাবেই গোটা বিষয়টাকে গ্রহণ করেছেন। এই কাহিনির প্রস্তাবনার অর্থ হল অস্পৃশ্যতা সমাজের দুদল লোকই একটা সময় কোনও প্রশ্ন না করেই মেনে চলত। লক্ষ্মণ রেখা পার করতে চাইত না কোনও দলই। কিন্তু সময় যেভাবে এগিয়েছে সমাজ যেভাবে বিবর্তিত হয়েছে তাতে কিছু মানুষের ভিতর এই কাঠিন্য দূর হয়েছে। একটু একটু করে ঔদার্য উঁকি দিয়েছে।